Încă un mister în CV-ul lui Călin Georgescu: A reprezentat România pe lângă ONU, dar Ministerul de Externe nu mai știe cine l-a propus
Un nou mister apare în CV-ul lui Călin Georgescu, câștigătorul turului I al alegerilor prezidențiale. El declară că a fost „raportor special ONU” la Consiliul pentru Drepturile Omului în perioada 2011-2013 și Ministerul de Externe chiar se lăuda la vremea respectivă cu acest „succes” al României. Acum, după mai bine de zece ani, Ministerul de Externe nu mai știe cine a propus candidatura lui Călin Georgescu pe lângă organismul ONU, în arhivă neputând fi „identificate documente care să ateste procedura”. Nici fostul ministru de la acea vreme, Teodor Baconschi, nu știe cine a făcut propunerea și afirmă că nu îl cunoaște pe Călin Georgescu.